Document ID: 32006R1945

NEUVOSTON ASETUS (EY, EURATOM) N:o 1945/2006,
annettu 11 päivänä joulukuuta 2006,
edunsaajaryhmien, korvausten antamista koskevien edellytysten ja sellaisten korvausmäärien määrittämisestä, jotka voidaan myöntää säännöllisesti päivystämään joutuville virkamiehille, annetun asetuksen (ETY, Euratom, EHTY) N:o 495/77 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon Euroopan yhteisöjen virkamiehiin sovellettavat henkilöstösäännöt ja näiden yhteisöjen muuta henkilöstöä koskevat palvelussuhteen ehdot, jotka on vahvistettu asetuksella (ETY, Euratom, EHTY) N:o 259/68 (1), ja erityisesti henkilöstösääntöjen 56 b artiklan toisen kohdan,
ottaa huomioon komission ehdotuksen, joka on annettu henkilöstösääntökomitean kuulemisen jälkeen,
sekä katsoo, että asetusta (ETY, Euratom, EHTY) N:o 495/77 (2) olisi muutettava sen mukauttamiseksi Euroopan unionin toimielinten muuttuviin säännöllisten päivystyspalveluiden tarpeisiin,
ON ANTANUT TÄMÄN ASETUKSEN:
1 artikla
Muutetaan asetus (ETY, Euratom, EHTY) N:o 495/77 seuraavasti:
1)
Korvataan 1 artiklan 1 kohdan ensimmäinen alakohta seuraavasti:
”Virkamiehellä, joka
-
työskentelee yhteisen tutkimuskeskuksen laitoksessa tai välillisessä toiminnassa, ja joka on palkattu tutkimus- ja investointimäärärahoista, tai
-
ohjaa tai valvoo teknisiä laitteita tai työskentelee turvallisuusyksikössä, muussa turvallisuuteen liittyviä tehtäviä hoitavassa yksikössä, tieto- ja viestintäteknologiapalvelujen yksikössä, yhteiseen ulko- ja turvallisuuspolitiikkaan (YUTP) ja/tai Euroopan turvallisuus- ja puolustuspolitiikkaan (ETTP) liittyvien operaatioiden tai hätä- ja kriisitilanteiden koordinoinnin tukitehtäviä hoitavassa yksikössä, taikka sellaisessa yksikössä, jossa on todennettu tarve säännöllisille ympärivuorokautisille päivystyspalveluille jäsenvaltioiden avustamiseen tarkoitetun järjestelyn mukaisesti, ja joka on palkattu toimintamäärärahoista,
on oikeus korvaukseen, jos hän joutuu säännöllisesti hoitamaan tehtäviään päivystämällä virkamiesten henkilöstösääntöjen 56 b artiklan mukaisesti.”
2)
Korvataan 3 artikla seuraavasti:
”3 artikla
Komissio antaa vuosittain huhtikuussa neuvostolle kertomuksen ura-alueittain niiden virkamiesten ja muuhun henkilöstöön kuuluvien lukumäärästä, jotka ovat saaneet tässä asetuksessa tarkoitettua korvausta, ja erityisesti tapauksista, joissa korvaus on myönnetty 1 artiklan 1 kohdan toisen alakohdan säännösten nojalla.”
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä joulukuuta 2006.

Labels: 9
15